Author: user
Last saved by: Chudá Viera
Company: HP

Správa zo zahraničnej pracovnej cesty

1.	Účastníci ZPC:

Titul, meno a priezvisko: | Daniela Lehocká
Pracovisko: | Ministerstvo školstva, vedy, výskumu a športu SR, Stromová 1, 813 30 Bratislava
Pracovné zaradenie: | hlavný štátny radca
Znalosť jazykov: | Aj
2.	Zahraničná pracovná cesta:
Štát: | Belgicko
Mesto: | Brusel
Vykonaná v dňoch: | 27. 4. 2017
Prijímajúca organizácia: | Európska komisia
Účel cesty: | účasť na bilaterálnom rokovaní s Európskou komisiou
Spôsob financovania: | náklady hradí MŠVVaŠ SR
3.	Rámcový program pobytu:
27. 4. 2017 | Ráno odchod z Bratislavy do Viedne, prílet z Viedne do Bruselu, účasť na bilaterálnom rokovaní s EK, večer odlet z Bruselu do Viedne, v noci príchod do Bratislavy.
4.	Stručný priebeh rokovaní

Dňa 27. 4. 2017 sa konalo bilaterálne rokovanie zástupcov MŠVVaŠ SR, Iuventy – Slovenského inštitútu mládeže a Národnej agentúry Erasmus+ pre mládež a šport so zástupcami Európskej komisie (jednotky zodpovednej za koordináciu programu Erasmus+). Cieľom rokovania bolo prediskutovanie situácie týkajúcej sa stabilizácie činnosti Iuventy – NA Erasmus+ pre mládež a šport, ako aj zistení uvedených v ostatnom výstupe auditu týkajúcom sa tejto NA.

Za EK viedla rokovanie Barbara Nolan, vedúca jednotky zodpovednej za koordináciu programu Erasmus+ v DG EAC, pričom EK na rokovaní zastupovali ďalší 4 zamestnanci vrátane Silwie Sitky a Grety van Parijs, ktoré sa zúčastnili aj na supervíznej návšteve uskutočnenej v SR v januári 2017. Delegáciu za SR viedol riaditeľ odboru mládeže. Barbara Nolan na úvod uviedla, že pre EK je neprijateľné, aby bola o personálnych zmenách súvisiacich s implementáciou programu Erasmus+ v SR informovaná z iných zdrojov. Poukázala na to, že MŠVVaŠ SR o zmenách oficiálne informovalo až po niekoľkých dňoch. V reakcii MŠVVaŠ SR uviedlo, že v tom čase prebiehali v NAU zmeny, ktoré podliehali schváleniu vedením, pričom až potom ich bolo možné oficiálne zverejniť. Na otázku EK týkajúcu sa všeobecného manažmentu a implementácie programu riaditeľ odboru mládeže, ako aj riaditeľ NA Erasmus+ pre mládež a šport uviedli, že realizácia kôl podávania návrhov projektov (3. kolo výzvy 2016 a 1. kolo výzvy 2017) prebieha podľa štandardných pravidiel, pričom 26. 4. 2017 bolo uzavreté 2. kolo výzvy 2017. Implementácia nápravného akčného plánu prebieha a jej odpočet je každomesačne zasielaný EK. Silvia Bardi (EK), desk officer pre SR, poukázala na nízky podiel projektov KA2, na čo riaditeľ NA uviedol, že od polovice februára 2017 pracuje v NA nový zamestnanec zodpovedný za KA2.
Následne sa EK zaujímala, prečo nastala v NA taká fluktuácia zamestnancov. Generálna riaditeľka Iuventy uviedla, že v súčasnosti nastavuje procesy, ktoré majú túto inštitúciu skvalitniť a pohnúť vpred, pričom sa chce zamerať aj na výskum v oblasti mládeže a posilniť ekonomický odbor Iuventy. Zároveň prebiehajú pravidelné (1x mesačne) stretnutia odboru mládeže s vedením Iuventy vrátane NA. GR Iuventy plánuje zamestnať osoby s expertízou z oblasti verejnej správy. Silwia Sitka (EK) odporučila vedeniu NA realizovať job shadowing v iných NA Erasmus+ aj pre novo prijatých zamestnancov. Silvia Bardi uviedla, že pre EK je nevyhnutné, aby NA mala dobre vytvorený podporný systém pre prípad výpadku niektorého zo zamestnancov. Riaditeľ NA uviedol, že v NA už vykonávajú procesy rekonsiliácie na mesačnej báze, hárky sú podpisové manažmentom NA. Generálna riaditeľka Iuventy tiež EK informovala o vytvorení pozície interného kontrolóra, ktorý predtým pracoval v inej rozpočtovej organizácii NAU. Iuventa vypracovala prvý návrh systému kontroly, ktorý bola zaslaný NAU na pripomienkovanie, pričom berúc do úvahy aj list so zisteniami EK z 18. 4. 2017 sa v týchto dňoch finalizuje. 

Za najdôležitejšie odporúčania uvedené v predbežných výsledkoch záverov k výročnej správe NA za rok 2016 EK považuje zistenia týkajúce sa rekonsiliácií, interného auditu, vzdelávania zamestnancov, dodržiavania termínov hodnotenia záverečných správ. Na margo tohto zistenia riaditeľ NA uviedol, že na hodnotenie záverečných správ je vyčlenená 1 osoba priamo v NA a 1 osoba na finančnom oddelení, pričom od 1. 5. 2017 sa hodnoteniu záverečných správ bude venovať ďalšieho 0,5 zamestnanca NA. Záverečné správy hodnotia aj externí hodnotitelia. 

NAU rozhodla o pokračovaní v reportovaní implementácie nápravného akčného plánu, čo EK hodnotila pozitívne. Niektoré z úloh akčného plánu NAU už uzavrela, s čím EK súhlasí. Ďalší termín na zaslanie odpočtu akčného plánu EK stanovila na 20. 5. 2017. Silwia Sitka pripomenula, že EK požaduje aktualizáciu výročnej správy NA za rok 2016, ako aj výroku a správy audítora. Bude to pre EK dôkaz formálnej záruky, že implementácia programu beží tak, ako má, inak by mohlo prísť k suspendácii 3. kola výzvy 2017. Na otázku NAU, či je možný nejaký posun v termínoch zaslania výročnej správy, resp. výstupov auditu, EK uviedla, že vo všeobecnosti treba tieto termíny dodržať. V prípade, že by malo ísť o posun pár dní, mohla by o tom EK uvažovať. Jednoznačne je však potrebné, aby NAU v príhodnom čase taký posun EK avizovala, avšak v princípe posun termínu žiaduci nie je. Riaditeľ odboru mládeže tiež EK informoval, že NAU plánuje na koniec júna/začiatok júla 2017 ďalšiu monitorovaciu návštevu v Iuvente – NA Erasmus+ pre mládež a šport. 

V súvislosti s hodnotením záverečných správ zaslala EK ešte pred bilaterálnym stretnutím zoznam projektov, pri ktorých nebol dodržaný termín 60 dní na hodnotenie záverečných správ. NA s týmto zoznamom súhlasila a pokúsi sa o nápravu v čo najkratšom čase. EK požiadala NAU, aby sa v októbrovej správe v rámci odpočtu vyjadrila ku všetkým otvoreným zisteniam. 

V súvislosti o otázkami verejnosti, resp. novinárov k situácii v Iuvente, resp. NA Erasmus+ pre mládež a šport odznelo, že podpisom delegation agreement môže sčasti prísť k upokojeniu situácie, keďže realizácia programu pokračuje. EK vyzvala NAU, Iuventu a NA v tejto veci na spoluprácu v záujme jednotného postupu a informovania verejnosti, keďže od marca 2017 už bolo EK adresovaných niekoľko otázok týkajúcich sa personálnych zmien vo vedení Iuventy. Riaditeľ odboru mládeže navrhol pripraviť stručnú informáciu o tom, ako sa situácia rieši a prekonzultovať túto informáciu s EK. EK s uvedeným súhlasila. Na záver Greta van Parijs (EK) uviedla, že ďalšia adversary procedure súvisiaca s implementáciou sektora mládeže v rámci programu Erasmus+ v SR by už pre EK znamenala problém a mohla by vyústiť do suspendácie 3. kola. 

Následne zástupcovia MŠVVaŠ SR, Iuventy – Slovenského inštitútu mládeže a Národnej agentúry Erasmus+ pre mládež a šport rokovali s Robertom Frančem (EK), vedúcim sektoru mládeže, ktorý uviedol, že prioritou je riadne fungovanie programu a potreba investovať do vzdelávania zamestnancov. Za pozitívny považuje fakt, že Iuventa predĺžila program vzdelávania zamestnancov NA do konca roka 2017. Obsahovo je účinkovanie NA vcelku dobre nastavené (zapájanie sa NA do projektov/aktivít medzi NA, RAY, TCA). Výhodou je aj blízka pozícia k českej a rakúskej NA. Slabšou je skôr technická stránka výkonu NA, kľúčovým problémom je otázka dostatočnej expertízy zamestnancov. Zástupca EK upozornil na fakt, že 25 % alokácie na grantové finančné prostriedky predstavuje tzv. past performance. V tejto súvislosti uviedol, že v roku 2017 bude EK rozdeľovať finančné prostriedky na European Solidarity Corps (ESC) a keďže pre túto aktivitu nie je možná past performance, ovplyvní súčasné účinkovanie NA aj alokáciu na túto aktivitu. Podľa R. Frančeho nie je ani tak problém s využitím financií na KA2, ako skôr na aktivity TCA. Tento rok EK nedovolí žiadne presuny z EDS, preto by sa NA mala sústrediť na propagáciu tejto aktivity, aj ako východiska pre ESC. Dňa 24. 5. 2017 by malo byť zverejnené nariadenie k ESC. EK má tiež záujem, aby tzv. occupational strand ako súčasť ESC vykonávala tá NA, ktorá je zodpovedná za EDS. Na ďalšom rokovaní som sa už nezúčastnila z dôvodu odchodu na letisko a následného návratu do SR.  

5.	Odporúčané závery:

1.	Využiť získané informácie na implementáciu programu Erasmus+, sektora mládeže na národnej úrovni. 
T: priebežne
Z: OM, Iuventa – NA Erasmus+ pre mládež a šport v spolupráci s SMSEZ

2.	Zaslať EK, NAU a IAB aktualizovanú výročnú správu NA Erasmus+ pre mládež a šport za rok 2016. 
T: 15. 5. 2017
Z: Iuventa – NA Erasmus+ pre mládež a šport 

3.	Zaslať EK piaty odpočet implementácie nápravného akčného plánu týkajúceho sa Iuventy – NA Erasmus+ pre mládež a šport.
T: 20. 5. 2017  
Z: SMSEZ v spolupráci s OM a Iuventou – NA Erasmus+ pre mládež a šport 

4.	Zaslať EK, NAU a NA Erasmus+ pre mládež a šport aktualizované výstupy auditu  realizovaného v Iuvente – NA Erasmus+ pre mládež a šport.
T: 15. 6. 2017
Z: IAB

5.	Realizovať monitorovaciu návštevu v Iuvente – NA Erasmus+ pre mládež a šport zameranú na implementáciu nápravného akčného plánu.
T: koniec júna/začiatok júla 2017
Z: OM v spolupráci s SMSEZ

6.	Pripraviť stručnú informáciu pre verejnosť/zástupcov tlače o riešení situácie v Iuvente – NA Erasmus+ pre mládež a šport a prekonzultovať ju s EK.
T: priebežne
Z: OM

6.  Prehľad prinesenej dokumentácie

Dokumentácia zo zasadnutia Výboru Erasmus+ je uložená na OEV MŠVVaŠ SR.

7.   Prínos ZPC
 
Získané informácie budú využité pri implementácii programu Erasmus+, sektora mládeže na národnej úrovni. Rokovanie bolo pre zástupcov SR a EK príležitosťou na vyjasnenie si skutočností súvisiacich so stavom implementácie programu Erasmus+, sektora mládeže v Iuvente – NA Erasmus+ pre mládež a šport. EK ocenila, že slovenská strana pokračuje v reportovaní odpočtu nápravného akčného plánu a že vypracovala plán vzdelávania zamestnancov NA do konca roku 2017. EK tiež špecifikovala, aké kroky očakáva od slovenskej strany a tiež upozornila slovenských predstaviteľov, že nedodržanie jej požiadaviek, resp. nerealizovanie nápravných krokov by mohlo mať negatívne následky na ďalšiu realizáciu sektora mládeže v rámci programu Erasmus+ v SR.

8.  Spôsob zverejnenia výsledkov

Správa zo ZPC bola zaslaná sekcii medzinárodnej spolupráce a európskych záležitostí  MŠVVaŠ SR, ktorá ju zverejní na internetových stránkach MŠVVaŠ SR. Súhlasím so zverejnením správy na internete.

Bratislava 9. 5. 2017

Správu vypracovala:     Daniela Lehocká

Správu schválili:

PhDr. Marek Moška, generálny riaditeľ sekcie medzinárodnej spolupráce a európskych záležitostí 

Mgr. Lucia Divičanová, riaditeľka odboru európskych vzťahov